Resumé

Lige siden Macao blev overdraget til Folkerepublikken Kina i 1999, har Den Europæiske Union og dens medlemsstater fulgt den politiske og økonomiske udvikling tæt i det særlige administrative område Macao, der følger princippet om "ét land, to systemer". I overensstemmelse med forpligtelsen over for Europa-Parlamentet fra 1999 udsendes årligt en rapport om udviklingen i Macao. Dette er den tolvte rapport, som dækker udviklingen i 2013.

EU er af den overbevisning, at princippet om "ét land, to systemer", som er nedfældet i Macaos grundlov, fortsat fungerede godt i 2013. Befolkningen rettigheder og grundlæggende frihedsrettigheder er blevet respekteret. Den økonomiske politik fulgte stadig markedsprincipperne i overensstemmelse med retsstatsprincippet. Der blev gjort yderligere fremskridt med fremme af gennemsigtighed og god forvaltningsskik.

Macaos politiske forvaltningssystem blev mere demokratisk med flere direkte valgte medlemmer ved valget til den lovgivende forsamling i 2013. EU håber, at der vil blive gjort yderligere fremskridt på dette område, og at der med tiden også vil blive indført almindelig stemmeret ved valget af guvernør og lovgivende forsamling. EU er opsat på at samarbejde med Macao om en styrkelse af retsvæsenet og en forbedring af de lovgivningsmæssige og institutionelle rammer for erhvervslivet.

De bilaterale forbindelser mellem EU og Macao blev fortsat udbygget. I 2013 fejrede EU og Macao 20-årsdagen for ikrafttrædelsen af samarbejds- og handelsaftalen. 50-året blev markeret med Europa-Kommissionsformand José Manuel Barrosos besøg i Macao i november 2013. Handels og investeringsforbindelserne blev udvidet væsentligt og fungerede stort set uden problemer. EU og Macao undertegnede en horisontal luftfartsaftale, hvorved der blev etableret en retlig ramme gældende for hele EU til udvikling af civile luftfartsforbindelser med Macao.

Den politiske udvikling

2013 var Macaos guvernør Chui Sai Ons fjerde regeringsår. Regeringens strategiske prioriteter var fortsat diversificering af økonomien, styrkelse af det regionale samarbejde i Perleflodens delta, etablering af forbindelser med portugisisktalende lande og forbedring af levevilkårene.

I sin årlige politiske tale til den lovgivende forsamling den 15. november 2013 sagde guvernøren , at det ved hjælp af den centrale regerings solide opbakning og den koordinerede indsats mellem regeringen og Macaos befolkning var lykkedes regionen at overvinde interne og eksterne vanskeligheder, hvilket havde medført en stabil social, politisk, økonomisk og kulturel udvikling.

Ved at bibeholde det politikudformende princip om "mennesket først" har Macaos regering gjort en indsats for at forbedre politikker, der påvirker borgernes velfærd, og fremmet økonomisk diversificering. Guvernøren understregede behovet for at forbedre den offentlige forvaltning, øge ansvarlighed, gennemsigtighed og beskyttelse af pressefriheden samt styrke retsstaten.

Der blev gjort gradvise fremskridt med den politiske reform ved valget til den lovgivende forsamling den 15. september 2013. Antallet af medlemmer i den lovgivende forsamling steg fra 29 til 33 med to nye geografiske valgkredse og to nye funktionelle valgkredse, med direkte valg, der repræsenterer interessegrupper inden for erhvervslivet, fagbevægelserne, fagprofessionerne, velfærd, uddannelse, kultur og sport. Vælgerne i Macao valgte repræsentanter for 14 ud af de 33 pladser i forsamlingen. Det var et beskedent, men positivt skridt hen imod en styrkelse af det demokratiske grundlag for Macaos regering.

Da loven i Macao ikke tillader politiske partier at opstille individuelle kandidater, var disse tvunget til at opstille som del af en liste. I alt 145 kandidater stillede op på 20 lister, i konkurrence om 277 153 registrerede vælgeres stemmer. Valgkampen varede i to uger og var underlagt strenge regler, som blev overvåget af valgkomiteen. Der blev fremført påstande om, at komiteen ikke var helt upartisk. Anklagemyndigheden foreslog en revision af komiteens rolle og en forlængelse af valgkampen fra to til fire uger.

Ud af de registrerede vælgere i Macao stemte 55 %, eller 151 881 personer, hvilket er et fald på 5 % sammenlignet med valget i 2009 og det laveste fremmøde siden 2001. Beijing-kandidater vandt 23 pladser (12 geografiske og 11 funktionelle valgkredse), hvilket udgør et stort flertal. I og med at guvernøren direkte udpeger, hvem der skal besætte yderligere 7 pladser, kan regeringen regne med støtte fra næsten samtlige medlemmer af forsamlingen.

I marts 2013 undersøgte De Forenede Nationers Menneskerettighedskommission Macaos ratifikation af den internationale konvention om borgerlige og politiske rettigheder. I sin konklusion anmodede den Macao om, inden for et år, at indsende en plan der "opstiller en tidsplan for overgangen til et valgsystem baseret på universel og lige valgret, som vil sikre alle statsborgere retten til at stemme og opstille til valg." EU støtter dette mål.

I 2013 blev ytringsfriheden i det store og hele overholdt i Macao. Enkeltpersoner kunne fortsat udøve deres ytringsfrihed uden hindring og de trykte og elektroniske medier viderebragte en bred vifte af holdninger. I valgperioden formidlede Macaos medier oplysninger om valget, de politiske platforme for forskellige valglister og valgtemaerne til vælgerne. Der var stadig visse problemer med pressefriheden og regeringens politik vedrørende journalisters adgang til oplysninger fra det offentlige. Hong Kong Journalister fra oppositionens medier, såsom Apple Daily, blev i to tilfælde nægtet indrejse til Macao. De sociale medier fortsatte imidlertid uhindret deres aktiviteter og udviklede sig livligt.

Det var nødvendigt at være særligt opmærksom på fremme af gennemsigtighed og god forvaltning, som det fremgår af flere højt profilerede sager. I 2013 indberettede Macaos kommission mod korruption, at det i 2012 havde behandlet 1 279 sager, herunder 852 nye klager, en stigning på 8 % i forhold til det foregående år. Den offentlige anklagers kontor indgav 183 sager til efterforskning, 71 sager mere end i 2011, hvilket var en forlængelse af den opadgående tendens, der startede i 2010. Næsten 60 % af de i 2012 registrerede sager blev indgivet af klagere, der meddelte deres personoplysninger. Det viste, at borgerne var mere villige end før til at anmelde forbrydelser, og at de var mere opmærksomme på deres rettigheder.

Økonomisk udvikling

Macao opnåede en solid økonomisk vækst på 11.9 % i GDP i 2013, en stigning i forhold til de 9,1 % i 2012. Væksten var primært drevet af en stærk eksport af tjenester forbundet med spilleindustrien og turistsektoren. Der var ligeledes en støt stigning i investeringer takket være opførelsen af nye hoteller og offentligt boligbyggeri. Inflationen forblev på et relativt højt niveau på 5,5 %[1]. Dette skyldtes et inflationspres fra de højere råvarepriser og den stigende økonomiske aktivitet.

Det gik godt for turismen i 2013 med et besøgstal på 29,3 millioner, en stigning på 4,6 % i forhold til det foregående år. Besøgende fra det kinesiske fastland udgjorde 63,5 % af turisterne og er en stor drivkraft bag Macaos kraftige økonomiske vækst. Der var en kraftig vækst i spilleindtægter på 18,6 % til 360 mia. MOP i 2013[2]. Macao indtog fortsat pladsen som det største kasinomarked i verden, en position som landet har haft siden 2006.

Macao fortsatte med at udvikle sin konference og udstillingssektor samt landets kreative industri og kulturindustri for at udnytte den spilrelaterede turisme. Landet var vært for adskillige messer, konferencer og arrangementer inden for nye områder såsom biler, yachter, luftfartøjer, miljø og medicinsk forskning. Kasinoejere opførte indkøbscentre i den dyre ende og organiserede en række underholdningsshows for at tiltrække turister. Mange andre asiatiske byer anså fortsat Macao som en inspirerende succeshistorie.

Macaos spille og turistsektorer er indstillet på at udvide i de kommende år. I 2013 blev der opført 10 nye hoteller med tilsammen omkring 4 300 værelser. Yderligere 18 ansøgninger om at bygge hoteller med tilsammen 18 500 værelser blev forelagt regeringen til godkendelse. Den nye værelseskapacitet er udover de allerede eksisterende 26 000 hotelværelser i Macao, hvilket vil sige, at hotellernes værelseskapacitet vil blive næsten fordoblet i 2018 og nå op på 49 000 værelser.

Regeringen har begrænset antallet af spilleborde for at kunne styre væksten i spilleindustrien. Loftet på 5 500 spilleborde blev nået i slutningen af 2012. I 2013 besluttede regeringen at tildele 250 nye spilleborde til to kasinoejere til brug i deres nyopførte kasino-resorter. Regeringen fastholdt den politik i kraft af hvilken de nye spilleborde blev tildelt i forhold til den øvrige ikke-spillerelaterede økonomiske virksomhed (f.eks. shopping, konferencer, underholdning osv.), som skal drives af det nye kasino. I lyset af spilleindustriens hurtige vækst har Macao gjort en stor indsats for at bringe spillesektoren inden for de relevante rammer og gjort fremskridt hen imod en opfyldelse af Den Finansielle Aktionsgruppes (FATF) standarder. EU opfordrer myndighederne i Macao til at foretage alle nødvendige foranstaltninger for at gribe ind over for de risici, der er forbundet med spillesektoren og er klar til at indgå i drøftelser om dette emne.

På trods af regeringens bestræbelser er Macaos økonomiske struktur ikke i væsentlig grad blevet diversificeret inden for de seneste år. Spil bidrog i stigende grad til landets BNP, fra 32,3 % i 2009 til 45,9 % i 2012[3]. En fjerdedel af landets samlede arbejdsstyrke var ansat inden for spille og underholdningsrelateret økonomisk virksomhed. Regeringens indtægter stammer hovedsagligt fra skat på spil. Kasinoejere betaler 35 % af deres samlede spilleindtægter i skat på spil, hvilket bidrog med 81 % af Macaos skatteindtægter i 2013[4].

På grund af den stærke vækst i spilleindustrien i 2013 kæmpede Macao med utilstrækkelige menneskelige ressourcer. I størstedelen af året var arbejdsløsheden meget lav, på 1,8 %. Macao var derfor stærkt afhængig af udenlandske arbejdstagere og fagfolk for at kunne imødekomme de behov, som den voksende økonomi skabte. Antallet af udenlandske arbejdstagere, som omfatter både udenlandske arbejdstagere bosat i Macao med visum og arbejdstilladelse og arbejdstagere, der krydser grænsen for at arbejde, steg til et historisk toppunkt på 137 838 personer ved udgangen af 2013, svarende til 37 % af den samlede arbejdsstyrke. Mens erhvervssektoren opfordrede til mere fleksible regler for indførsel af arbejdskraft for at lette manglen herpå, pressede fagforeningerne på for at opretholde protektionistiske foranstaltninger til fordel for de lokale arbejdstagere, samtidig med at de ønskede at forbeholde nogle centrale stillinger, såsom croupierer i kasinoer, til lokale beboere. I sin politiske redegørelse for 2014 bekræftede guvernøren, at regeringen ville opretholde den nuværende politik med at give fastboende førsteprioritet til job og garantere, at udlændinge ikke ville kunne opnå beskæftigelse som croupierer.

I oktober 2013 foretog Macaos regering den første offentlige høring om mindsteløn inden for visse fag. Høringen resulterede i en mindsteløn for to typer af jobs, sikkerhedsvagter og pedeller ansat af boligselskaber. Macao er den eneste jurisdiktion i Folkerepublikken Kina, som ikke har en lovbestemt mindsteløn.

Regional integration er en politisk prioritet for regeringen på grund af de muligheder, det giver for økonomisk diversificering. Den tættere økonomiske partnerskabsaftale (CEPA) mellem Macao og det kinesiske fastland fortsatte med at være et nøgleredskab, som fuldt ud vil liberalisere handelen ved udgangen af 2015. Den 30. august 2013 undertegnede begge parter tillæg X, som vil give Macaos virksomheder bedre adgang til virksomheder i 28 sektorer og delsektorer på det kinesiske fastland. Siden gennemførelsen i 2004 og indtil udgangen af juli 2013 er der i alt blevet udstedt 435 certifikater for leverandører i Macao Der er nu 383 liberaliseringsforanstaltninger for samhandel med tjenesteydelser under CEPA.

Udviklingen af den særlige økonomiske zone på øen Hengqin i Zhuhai i Macaos nabokommune på fastlandet er et positivt resultat af samarbejdet med Guangdong inden for rammeaftalen for samarbejde mellem Guangdong og Macao. Macao-Guangdong industriparken på øen Hengqin tiltrak sig stor erhvervsmæssig interesse fra virksomheder på fastlandet og udenlandske virksomheder. Der blev i alt modtaget 89 ansøgninger med henblik på at oprette virksomhedsaktiviteter i industriparken, især inden for turisme, den højteknologiske sektor, kultur, medicinsk udstyr og finansielle tjenesteydelser. Macao universitets nye Hengqin Campus stod også færdigt den 20. juli 2013. Selv om det ligger på fastlandet, vil den nye Macao Universitetscampus høre ind under myndighederne i Macaos jurisdiktion.

Macao fortsatte med at drage fordel af sin rolle som centrum for samarbejde og samhandel mellem Kina og de portugisisktalende lande. Flere vigtige begivenheder fandt sted i 2013. Den mest betydelige var den fjerde ministerkonference i Forum for økonomisk samarbejde mellem Kina og de portugisisktalende lande, fra den 5. til den 6. november.

Samarbejde mellem EU og Macao

I 2013 fejrede EU og Macao 20-årsdagen for ikrafttrædelsen af handels- og samarbejdsaftalen mellem EU og Macao. Jubilæets højdepunkt var Kommissionsformand José Manuel Barroso's besøg den 23. november. Kommissionsformand Barroso mødtes med Macaos guvernør Chui Sai On og andre medlemmer af det særlige administrative områdes regering. Han holdt tale sammen med guvernøren ved en offentlig konference og åbnede en fotoudstilling om EU's hovedstæder. Macaos postvæsen udsendte to særlige jubilæumsfrimærker.

Det blandede udvalg, der er nedsat i henhold til den bilaterale aftale mellem EU og Macao, mødtes i Macao den 15. november 2013. På mødet blev der gjort status over den generelt set positive udvikling i de bilaterale forbindelser siden aftalens ikrafttrædelse. Der havde været en blomstrende handel, og en bred vifte af samarbejdsaktiviteter havde udviklet sig på områder rækkende fra retslige anliggender til uddannelse, forskning og uddannelse af tolke. Udvalget drøftede tillige samarbejde om skattespørgsmål, under hensyntagen til den internationale udvikling i den automatiske udveksling af oplysninger mellem skattemyndigheder. Spørgsmål vedrørende beskyttelse af intellektuelle ejendomsrettigheder og offentlige indkøb, herunder Verdenshandelsorganisationens aftale om offentlige indkøb og regional integration, var ligeledes på dagsordenen. Der var en gensidig interesse i at samarbejde på nye områder, f.eks. kultur, kreative industrier og miljøbeskyttelse. Macaos regering fremsatte forslag til yderligere aktiviteter på områderne retligt samarbejde, miljøbeskyttelse, bekæmpelse af menneskehandel og kulturelle og kreative industrier.

EU og Macao undertegnede den horisontale aftale om visse aspekter af lufttrafik ved en ceremoni den 23. november 2013. Undertegnelsesceremonien blev overværet af Macaos guvernør, Chui Sai On, og Europa-Kommissionens formand, José Manuel Barroso. Aftalen vil genskabe retssikkerheden i forbindelse med de 15 eksisterende bilaterale luftfartsaftaler mellem Macao og individuelle EU-medlemsstater og vil udgøre et solidt grundlag for udviklingen af luftfartsforbindelserne mellem EU og Macao.

Den bilaterale handel mellem EU og Macao steg væsentligt i 2013. Den samlede bilaterale handel steg med 28,3 % og nåede op på 656,5 million EUR[5]. EU's eksport til Macao steg med 37 % til 542 mio. EUR, fordi Macaos importefterspørgsel steg som følge af styrkelsen af landets økonomi. EU's eksport var domineret af luftfartøjer, lædervarer og drikkevarer (navnlig vin). EU's import fra Macao lå stabilt på 114,5 mio. EUR. I 2013 havde EU et handelsoverskud på 428 mio. EUR med Macao. EU var Macaos andenstørste importleverandør efter Kina og stod for 23 % af Macaos samlede import i 2013[6].

Macao-EU-handelskammeret blev oprettet i 2013. Europa-Kommissionens formand Barroso var vært ved den officielle åbning af handelskammeret den 23. november. Inden oprettelsen af Macao-EU-handelskammeret havde det europæiske handelskammer i Hong Kong allerede planlagt EU's deltagelse i de to vigtigste årlige arrangementer i Macao, henholdsvis Macao Investment Forum og Macao international environmental cooperation forum and exhibition. Den fælles EU-pavillon ved disse to arrangementer bidrog med en betydelig synlighed og en god mulighed for EU's virksomheder for at etablere kontakter. De to arrangementer gav tillige en god netværksplatform for besøgende fra det kinesiske fastland.

Efter søsættelsen i 2012 af Macaos EU-universitetsprogram blev de første aktiviteter organiseret i programmets regi. Under programmet, der forvaltes af et konsortium under ledelse af universitetet i Macao, blev der organiseret en række seminarer, afholdt en stor konference i anledning af 20-året for den bilaterale aftale mellem EU og Macao, organiseret adskillige arrangementer i forbindelse med Kommissionsformand Barroso's besøg samt organiseret en vellykket "EU-model"-simulering af et møde i Det Europæiske Råd.

EU og Macao fortsatte med at uddanne tosprogede tolke mellem kinesisk og portugisisk i henhold til en fælles hensigtserklæring, der blev undertegnet i 2012. Der blev uddannet tolke i Macao og Bruxelles over en periode på fem måneder.

I december 2012 åbnede en fotoudstilling om Macao med titlen "Bridging Time" i Europa-Kommissionens hovedkvarter i Bruxelles. Udstillingen blev forlænget frem til juni 2013.

EU vil fortsætte med at udvikle sit forhold til Macao, øge de økonomiske forbindelser og handelsrelationerne, forbedre samarbejdet med erhvervslivet og civilsamfundet og fremme mobilitet og udveksling med Macaos befolkning. Nøgleprioriteterne for 2014 omfatter retligt samarbejde, miljøbeskyttelse, bekæmpelse af menneskehandel, kulturel udveksling og akademisk samarbejde. EU foreslog, som led i samarbejdet med Macao om en diversificering af landets økonomi, en dialog om de lovgivningsmæssige rammer til fremme af handel og investering, herunder konkurrence, offentlige indkøb, retlige procedurer og intellektuelle ejendomsrettigheder. EU er tillige meget opsat på at samarbejde med Macao om at fremme EU's erhvervsinteresser i den særlige økonomiske zone på Hengqin og andre økonomiske flagsskibsinitiativer.

[1] Alle økonomiske indikatorer for Macao bygger på officielle statistikker offentliggjort af optællings- og statistikkontoret under Macaos regering.

[2] Kilde: Kontoret for kontrol med og koordinering af spilvirksomhed under Macaos regering.

[3] Kilde: Optællings- og statistikkontoret under Macaos regering.

[4] Kilde: Kontoret for finansielle tjenester under Macaos regering.

[5] Kilde: Eurostat (Comext-database).

[6] Kilde: Optællings- og statistikkontoret under Macaos regering.